同徐師川登秋屏閣觀雪
作者：洪朋
朝代：宋

paragraphs: 積雪未虧日還沒，雲氣黯慘愁不釋。
徐郎揖我上櫺軒，眼界物物有正色。
萬株瓊樹爲誰妍，千畝瑶草底空擲。
可憐雨打或飄零，不分風吹玉攢積。
向來已撥宜城醅，末至何妨杜陵客。
鄙夫中聖殊未醒，向人江山恍如昔。
臺邊好在龍沙黄，臺前俄失鸞岡碧。
只今雪思未渠央，準擬作花大如席。
大江之南喜氣多，舊瘴懸知掃無迹。